
Katinonszármazékok és ciklodextrinek kölcsönhatásai: szerkezet és stabilitás

A stimuláló vegyületek azon csoportját, melyek a kábítószerekhez hasonló hatást váltanak ki, de hatósági tiltásuk még nem teljeskörű, dizájner drogoknak nevezzük. A khat cserje (Catha edulis) alkaloidja, a katinon szerkezetileg az efedrinnel és az amfetaminnal rokon alkilamino-propiofenon. Szubsztituált származékai közül számos nemrég tiltólistára került, ami még inkább szükségessé tette analitikai jellemzésüket, különös tekintettel királis elválasztásukra, amely később - a minta hatósági ellenőrzése során - szolgáltathat értékes többletinformációt.

A ciklodextrinek, mint gyűrűs oligoszacharidok a leggyakrabban alkalmazott királis szelektorok az elválasztástechnikában. Öt katinon (mefedron, flefedron, butilon, MDPV és 4-MEC) esetén natív β-ciklodextrinnel 1H NMR technikákkal vizsgáltuk a képződő zárvány-komplex sztöchiometriáját, Job módszere alapján 1:1 mólarányt kaptunk. A vendégmolekula elhelyezkedését a komplexben NOE mérésekkel jellemeztük. Úgy a fenilgyűrűn p-szubsztituált, mint a metiléndioxi-származékok esetén az aromás gyűrű és a ciklodextrin belső üregprotonjai között találtunk térközelséget jelentő korrelációkat.

A királis elválasztásra kapilláris zóna elektroforézis módszert fejlesztettünk. A semleges, permanens pozitív és negatív töltésű oldallánccal funkcionalizált ciklodextrinekkel végzett előkísérletek során a szulfobutil-éter-béta-CD-vel értük el a legjobb felbontást, ezért ennek különböző szubsztitúciófokú (4,3, 6,6 és 10,4) formáival végeztünk elektroforetikus titrálásokat a komplexek stabilitásának jellemzésére. A pH (2,5-6) és futtatópuffer koncentrációjának (10-200 mM) optimalizálása során vizsgáltuk a pufferkomponensek minőségének a katinon¬származékok csúcsalakjára gyakorolt hatását is. Az optimalizált körülmények (TRIS/ecetsav puffer, pH 4,75) között a következő relatív stabilitási sorrendet tapasztaltuk: MDPV > butilon >> 4-MEC > mefedron > flefedron. A kiértékelés során korrekcióba vettük a futtatópufferek ciklodextrin-koncentrációval párhuzamosan növekvő viszkozitásának a mért látszólagos mozgékonyságokra gyakorolt hatását is. A CE-vel megállapított affinitássorrendet az NMR mérések során tapasztalt kémiai eltolódás-változások is megerősítik.



